Ejendomsspekulanten Steen Gude er i dag blevet idømt seks års fængsel ved Retten i Lyngby for svindel i millionklassen.

Seks års fængsel og en bøde på 18.5 millioner kroner. Sådan lyder den dom som ejendomsspekulanten Steen Gude i dag har modtaget ved Retten i Lyngby. Derudover fratages han ligeledes retten til at drive virksomhed i en årrække. Steen Gude er dømt for groft bedrageri og skattesvig i forbindelse med, at selskabet Stones Invest gik konkurs i 2008. Her trak han værdier ud af sine selskaber, da han indså, at en konkurs var uundgåelig. På det tidspunkt havde Steen Gude og Stones Invest et lån på i alt 167 millioner kroner i ebh bank. Men det lån var tilsyneladende så usikkert, at næsten hele beløbet måtte nedskrives. En nedskrivning, der udgjorde intet mindre end 13 procent af de samlede nedskrivninger, som var hovedårsagen til bankens konkurs. Steen Gude har allerede besluttet, at han anker dommen.